อนามัยโพลเผยกว่า 80% ครู นักเรียน พร้อมแล้วสำหรับการเปิดเรียนในสถานศึกษา แนะใช้ 6 มาตรการหลัก 6 มาตรการเสริม และ 7 มาตรการเข้มเพื่อชะลอการติดและแพร่เชื้อโควิด-19
นายแพทย์สุวรรณชัย วัฒนายิ่งเจริญชัย อธิบดีกรมอนามัย กล่าวว่าจากการเริ่มฉีดวัคซีนไฟเซอร์แก่เด็กนักเรียนอายุ 12-18 ปี เริ่มมาตั้งแต่วันที่ 4 ตุลาคมที่ผ่านมา เพื่อเตรียมความพร้อมก่อนเปิดภาคเรียนในเดือนพฤศจิกายนนี้ พบมีนักเรียนประสงค์ฉีดวัคซีน 3.6 ล้านคน คิดเป็นร้อยละ 71 จากจำนวนนักเรียนทั้งหมดกว่า 5 ล้านคน ซึ่งข้อมูลจากการสำรวจประเด็นความพร้อมของคนไทย กับการเปิดเรียนโรงเรียน ระหว่างวันที่ 26 - 30 กันยายน 2564 พบว่าผู้ปกครองเห็นด้วยต่อการฉีดวัคซีนให้เด็กอายุ 12 - 17 ปี ร้อยละ 69 เนื่องจากอยากให้เด็กไปโรงเรียนและใช้ชีวิตปกติ และป้องกันเด็กที่มีโรคประจำตัว         ส่วนผู้ปกครองที่ไม่เห็นด้วยให้เหตุผลว่า ยังขาดข้อมูลเรื่องประสิทธิภาพและความปลอดภัยของวัคซีนในเด็ก กลัวว่าจะมีผลกระทบต่อสุขภาพเด็กในอนาคต สำหรับความพร้อมต่อการเรียน การสอน ในสถานศึกษา ควบคู่กับการเรียนออนไลน์ในเดือนพฤศจิกายน 2564 พบว่ามีความพร้อมต่อการเปิดเรียน ร้อยละ 88 ทั้งนี้ สถานศึกษาที่พร้อมเปิดการเรียนการสอน ขอให้ปฏิบัติตาม 6 มาตรการหลัก 6 มาตรการเสริม และ 7 มาตรการเข้มการชะลอการติดและแพร่เชื้อของโควิด-19 คือ     1.ประเมินความพร้อมเปิดเรียนผ่าน Thai Stop COVID 2 Plus และรายงานการติดตามประเมินผลผ่าน MOECOVID โดยถือปฏิบัติเข้มข้นต่อเนื่อง    2.จัดกิจกรรมร่วมกันในรูปแบบ Small Bubble หลีกเลี่ยงการทำกิจกรรมข้ามกลุ่มกัน     3.จัดระบบการให้บริการอาหารสำหรับนักเรียน ครู และบุคลากรในสถานศึกษา ตามหลักมาตรฐานสุขาภิบาลอาหารและหลักโภชนาการ     4.จัดการด้านอนามัยสิ่งแวดล้อมให้ได้ตามแนวปฏิบัติด้านอนามัยสิ่งแวดล้อมในการป้องกันโรคโควิด-19 ในสถานศึกษา     5.จัดทำ School isolation แผนเผชิญเหตุ และซักซ้อมเป็นระยะๆ     6.ควบคุมการเดินทางเข้า-ออกจากโรงเรียนอย่างเข้มข้น     7.จัดให้ School pass หรือระบบติดตามเข้มงวดของนักเรียน ครูและบุคลากร ทั้งผลการเฝ้าระวังตนเองผ่าน Thai save Thai สม่ำเสมอ ตรวจคัดกรองและสุ่มตรวจโดยใช้วิธี Rapid Antigen Test รวมถึงประวัติการได้รับวัคซีน ตามเกณฑ์และบริบทของพื้นที่ ซึ่งคณะกรรมการควบคุมโรคติดต่อจังหวัดประกาศ เพื่อให้เกิดความปลอดภัยเมื่อเข้า-ออกโรงเรียน